Leclerc spring voor weg in FrankrykCharles Leclerc waai vir die skare kort na die kwalifiseringrondes van die Franse Grand Prix op 23 Julie. (Foto: CHRISTOPHE SIMON / AFP) Charles Leclerc van Monaco spring vandag in sy Ferrari voor weg in die Franse Grand Prix nadat hy die voorloper in die wêreldkampioenskap, Max Verstappen (Red Bull), met 0,304 sekondes in die kwalifiseringrondes geklop het. Leclerc se spanmaat, Carlos Sainz, het hom in die snikhete toestande gehelp deur vir Leclerc ŉ glipstroom te skep op die lang reguit stuk van die Paul Ricard-baan. Dit is sy sewende voorste wegspringplek vanjaar en die 16de van sy loopbaan. Sainz sal ongelukkig heel agter wegspring as straf vir nuwe enjinonderdele wat hy ingespan het. Leclerc het Sainz in ŉ onderhoud bedank vir die opoffering wat hy gemaak het om sy spanmaat te help. Verstappen se spanmaat, Sergio Perez, spring in die derde plek weg met die sewemalige kampioen Lewis Hamilton (Mercedes) in die vierde plek. Lando Norris is in die vyfde wegspringplek in sy McLaren en Hamilton se spanmaat, George Russell, was sesde vinnigste. Hamilton het gister gesê Ferrari en Red Bull is op die oomblik in ŉ klas van hul eie. Hy meen daar is te veel gewag gemaak van klein veranderings wat aan die motor gemaak is. Hamilton kon nog nie een van vanjaar se 11 wedrenne wen nie. Vandag jaag hy in sy 300ste Grand Prix. Die wedren begin om 15:00 Suid-Afrikaanse tyd.